Kufudza (herding animals; to shepherd) kana kulisa (kuChikaranga) zvinoreva kuchengetedza zvipfuyo kana kuti mhuka dzepamusha panguva iyo dzinenge dziri kumafuro. Basa iri rine zvinangwa zvinosanganisira: kusvitsa zvipfuyo kunzvimbo dzine mafuro akanaka; kusvitsa mhuka kunonwirwa mvura; kudzivirira mhuka kuti dzisabiwa kana kukuvadzwa; kuchengetedza mhuka kuti dzisadya zvirimwa muminda. Vamwe vatauri vanoti kurisa, wacho anochengeta zvipfuyo achinzi murisi uye mulisi kana mukumbudzi. Vatauri vechiManyika vanoti kuutsa, wacho anobata basa iri onzi muutsi. Mufudzi kana muchedzi (herdsman) zvinoreva munhu anochengetedza mombe, mbudzi kana hwayi kumafuro. Kuchedza (to herd cattle). Kafudzamombe kana fudzamombe (the tick bird, cattle egret) imhando yeshiri inoteveredza mombe inodya zvikwekwe. Mautsahuku izita rinodudza kuti munhu ari kutaurwa murombo zvokuti anenge achatofudza huku. Marisamhuru izita zvakare. Swahili vanoti mlishi kana walishi (shepherd). Chidigo vanoti mrisa (herdsman) kureva mufudzi wezvipfuyo. Kiikizu vanoti -riisha (1. feed; 2. herd animals). Mang'anja vanoti kubusa (1. to herd; to drive together). VaNyungwe vanoti makabusa kana amakabusa (shepherd/s) kureva muushi. Lunyoro vanoti omulisi (shepherd) kureva mufudzi wehwayi.